CELEX: 52018PC0059
Language: hr
Date: 2018-02-09
Title: Prijedlog PROVEDBENE ODLUKE VIJEĆA kojom se Republici Latviji odobrava uvođenje posebne mjere odstupanja od članka 193. Direktive Vijeća 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 9.2.2018.
            COM(2018) 59 final
            2018/0024(NLE)
            Prijedlog
            PROVEDBENE ODLUKE VIJEĆA
            kojom se Republici Latviji odobrava uvođenje posebne mjere odstupanja od članka 193. Direktive Vijeća 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               
                  U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”) Vijeće, koje djeluje jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od odredaba te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
               
               
                  Dopisom evidentiranim pri Komisiji 15. studenoga 2017. Latvija je zatražila odstupanje od članka 193. Direktive o PDV-u kako bi mogla primijeniti mehanizam prijenosa porezne obveze na isporuke igraćih konzola. U skladu s člankom 395. stavkom 2. Direktive o PDV-u Komisija je dopisom od 23. studenoga 2017. ostale države članice obavijestila o zahtjevu Latvije. Komisija je dopisom od 24. studenoga obavijestila Latviju da ima sve informacije potrebne za razmatranje zahtjeva.
               
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Općenito, člankom 193. Direktive o PDV-u utvrđuje se da je porezni obveznik koji isporučuje robu ili usluge dužan u uobičajenim okolnostima plaćati porez na dodanu vrijednost (PDV).
               
            
            
               U skladu s člankom 199.a stavkom 1. Direktive o PDV-u države članice mogu odrediti da je osoba odgovorna za plaćanje PDV-a na isporuke navedene u tom članku porezni obveznik kojemu su one isporučene (mehanizam prijenosa porezne obveze). U skladu s postupkom prijenosa porezne obveze porezni obveznik kojem se isporučuje roba postaje odgovoran za plaćanje PDV-a. Taj porezni obveznik, uz uvjet da ima puno pravo na odbitak, istodobno bi prijavio i odbio PDV koji odgovara isporuci, što znači da ne bi došlo do stvarne uplate PDV-a u državni proračun. Isporuke igraćih konzola uključene su u članku 199.a stavku 1. točki (h). 
            
            
               
                  Latvija se ne koristi mogućnošću iz članka 199.a stavka 1. točke (h) Direktive o PDV-u i ne primjenjuje mehanizam prijenosa porezne obveze na isporuke igraćih konzola. Međutim, zbog nedavnog povećanja prijevara u sektoru igraćih konzola u Latviji ta bi država članica htjela uvesti mehanizam prijenosa porezne obveze na domaće isporuke igraćih konzola. 
               
            
            
               U skladu s člankom 199.a stavkom 1. Direktive o PDV-u mehanizam prijenosa porezne obveze može se primjenjivati do 31. prosinca 2018. i u najkraćem trajanju od dvije godine. Budući da uvjet o dvogodišnjem razdoblju nije ispunjen, Latvija ne može primijeniti mehanizam prijenosa porezne obveze na temelju tog članka. 
            
            
               U skladu s time Latvija traži odstupanje od članka 193. Direktive o PDV-u kako bi mogla primijeniti mehanizam prijenosa porezne obveze na isporuke igraćih konzola na temelju članka 395. Direktive o PDV-u. 
            
            
               Cilj je zatraženog odstupanja sprječavanje prijevara u području PDV-a u sektoru igraćih konzola. Na temelju opcija iz članka 199.a stavka 1. točaka (c), (d) i (h) Latvija od 1. travnja 2016. primjenjuje mehanizam prijenosa porezne obveze za PDV na isporuke mobilnih telefona, tablet računala, prijenosnih računala i uređaja s integriranim krugom. Utvrđeno je da se nakon uvođenja mehanizma prijenosa porezne obveze za navedene isporuke povećao broj prijevara u području PDV-a pri isporukama igraćih konzola. Ti su proizvodi podložni prijevarama budući da su relativno male veličine i imaju relativno visoku vrijednost te dobro razvijenu trgovinu na internetu.
            
            
               Latvija tvrdi da su provedene revizije u sektoru isporuke igraćih konzola. Utvrđeno je da je u 2017. bilo 14 fiktivnih društava koja posluju u sektoru isporuke igraćih konzola, što je 6,4 % svih poduzeća u tom sektoru. U 2016. je od 219 registriranih obveznika PDV-a koji posluju u sektoru isporuke igraćih konzola njih osam prijavilo PDV kao ulazni porez za transakcije s drugim poreznim obveznicima koji su razvrstani među fiktivna društva (3,7 % ukupnog broja obveznika registriranih u svrhu PDV-a). Latvijska porezna uprava (VID) je radi sprječavanja prijevarnih aktivnosti gospodarskih subjekata iskoristila mogućnost da ih isključi iz svojeg registra obveznika PDV-a. U 2017. znatno se povećao broj poreznih obveznika koji su isključeni iz VID-ovog registra obveznika PDV-a, a koji posluju u tom sektoru. U prvih osam mjeseci te godine iz registra je isključeno 16 poreznih obveznika koji posluju u tom sektoru, što je 88,9 % ukupnog broja isključenih u 2016. (18 poreznih obveznika.). 
            
            
               Prema podacima koje je dostavila Latvija, ta je država poduzela niz mjera za smanjenje i suzbijanje prijevara u području PDV-a. Primjerice, uvedeni su novi zahtjevi za blagajne usmjereni na potpuno onemogućivanje brisanja registriranih transakcija, uvedena je obveza navođenja detaljne raščlambe transakcija u prijavi PDV-a, posebna je pozornost usmjerena na poboljšavanje rutinskih kontrola i administrativnih mjera te je uvedena obveza za kreditne institucije i druge subjekte o obavještavanju VID-a o sumnjivim transakcijama. Razmatra se i uvođenje elektroničkog izdavanja računa. Unatoč svim tim mjerama, Latvija smatra da je ipak potrebno uvesti mehanizam prijenosa porezne obveze za isporuke igraćih konzola radi sprječavanja gubitka prihoda od PDV-a za javni proračun. 
            
            
               Isporuke igraćih konzola smatraju se podložnima prijevarama te su uključene u članak 199.a stavak 1. točku (h) Direktive o PDV-u, uz tablet računala i prijenosna računala. Da je bio ispunjen uvjet u pogledu minimalnih razdoblja primjene, Latvija bi se mogla pozvati na navedeni članak u svrhu primjene mehanizma prijenosa porezne obveze. 
            
            
               Stoga se predlaže odobravanje odstupanja za razdoblje valjanosti članka 199.a Direktive o PDV-u. U skladu s tim predlaže se odstupanje do 31. prosinca 2018., to jest do datuma prestanka važenja članka 199.a Direktive o PDV -u. 
            
            
               Dosljednost s postojećim odredbama u tom području politike
            
            
               
                  Na temelju članka 199.a stavka 1. točke (h) Direktive o PDV-u mehanizam prijenosa porezne obveze može se primijeniti na isporuke igraćih konzola. Nekoliko država članica primjenjuje prijenos porezne obveze oslanjajući se na tu odredbu
                     1
                  . Da je bio ispunjen uvjet u pogledu najkraćeg razdoblja primjene (dvije godine), Latvija bi mogla primijeniti mehanizam prijenosa porezne obveze na igraće konzole, a da ne zatraži odstupanje na temelju članka 395. Direktive o PDV -u. 
               
               
                  Predložena mjera stoga je u skladu s važećim odredbama Direktive o PDV-u. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
         
         
            
               •Pravna osnova
            
            
               Članak 395. Direktive o PDV-u.
            
            
               •Supsidijarnost (za neisključivu nadležnost) 
            
            
               S obzirom na odredbu Direktive o PDV-u na kojoj se prijedlog temelji, ne primjenjuje se načelo supsidijarnosti.
            
            
               •Proporcionalnost
            
            
               Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu.
            
            
               S obzirom na ograničeno područje primjene odstupanja posebna mjera proporcionalna je cilju koji se želi postići, a to je spriječiti određene oblike utaje ili izbjegavanja poreza u određenom sektoru. 
            
            
               •Odabir instrumenta
            
            
               U skladu s člankom 395. Direktive o PDV-u odstupanje od uobičajenih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Usto, Odluka Vijeća najprikladniji je instrument jer se može uputiti pojedinim državama članicama.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Ovaj se prijedlog temelji na zahtjevu koji je podnijela Latvija i odnosi se samo na tu državu članicu.
               
            
            
               •Prikupljanje i primjena stručnih znanja
            
            
               Nije bilo potrebno obratiti se vanjskim stručnjacima.
            
            
               •Procjena učinka
            
            
               Prijedlogom provedbene odluke nastoje se spriječiti određeni oblici utaje ili izbjegavanja poreza u sektoru isporuka igraćih konzola. Mehanizam prijenosa porezne obveze trebao bi pomoći Litvi da zaustavi daljnje širenje prijevara u području PDV-a pri isporukama igraćih konzola. U tom će smislu mjera odstupanja imati potencijalan pozitivan učinak. 
            
            
               Zbog uskog područja i vremenske ograničenosti primjene odstupanja njezin će učinak u svakom slučaju biti ograničen.
            
            
               4.UTJECAJ NA PRORAČUN
            
            
               Prijedlog ne utječe negativno na proračun EU-a. 
            
            
               5.OSTALI DIJELOVI
            
         
         
            
               Prijedlog sadržava klauzulu o vremenskom ograničenju važenja do 31. prosinca 2018.
            
            
               2018/0024 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               kojom se Republici Latviji odobrava uvođenje posebne mjere odstupanja od članka 193. Direktive Vijeća 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  2
               , 
            
            
               a posebno njezin članak 395., stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)U skladu s člankom 193. Direktive 2006/112/EZ, svaki porezni obveznik koji obavlja oporezivu isporuku robe ili usluga u pravilu je dužan poreznim tijelima plaćati porez na dodanu vrijednost (PDV).
            
            
               (2)U skladu s člankom 199.a stavkom 1. točkom (h) Direktive 2006/112/EZ države članice mogu odrediti da je osoba odgovorna za plaćanje PDV-a na isporuke igraćih konzola porezni obveznik kojemu su one isporučene („mehanizam prijenosa porezne obveze”). Latvija ne iskorištava tu mogućnost iako primjenjuje prijenos porezne obveze na isporuke tablet računala i prijenosnih računala na temelju članka 199.a stavka 1. točke (h) te Direktive.
            
            
               (3)Zbog povećanja prijevara u sektoru igraćih konzola u Latviji ta bi država članica htjela uvesti mehanizam prijenosa porezne obveze na domaće isporuke igraćih konzola. 
            
            
               (4)U skladu s člankom 199.a stavkom 1. Direktive 2006/112/EZ mehanizam prijenosa porezne obveze može se primjenjivati do 31. prosinca 2018. i u najkraćem trajanju od dvije godine. Budući da uvjet o dvogodišnjem razdoblju nije ispunjen, Latvija ne može primijeniti mehanizam prijenosa porezne obveze na temelju članka 199.a stavka 1. točke (h) Direktive 2006/112/EZ. 
            
            
               (5)Dopisom evidentiranim pri Komisiji 15. studenoga 2017. Latvija je zatražila odobrenje za primjenu mjere odstupanja od članka 193. te Direktive kako bi se za primatelje uvela obveza plaćanja PDV-a na isporuke igraćih konzola. 
            
            
               (6)U skladu s člankom 395. stavkom 2. Direktive 2006/112/EZ Komisija je dopisom od 23. studenoga 2017. ostale države članice obavijestila o zahtjevu Latvije. Komisija je dopisom od 24. studenoga 2017. obavijestila Latviju da ima sve informacije potrebne za razmatranje zahtjeva. 
            
            
               (7)Prema informacijama koje je dostavila Latvija, nakon uvođenja mehanizma prijenosa porezne obveze za isporuke mobilnih telefona, tablet računala, prijenosnih računala i uređaja s integriranim krugom, povećao se broj prijevara u području PDV-a u vezi s isporukama igraćih konzola. Igraće konzole su posebno podložne prijevarama u području PDV-a budući da su relativno male veličine i imaju relativno visoku vrijednost te dobro razvijeno tržište na internetu. Latvija je navela da je uvela niz konvencionalnih mjera borbe protiv prijevara u području PDV-a. Neovisno o tome Latvija smatra da je potrebno uvesti mehanizam prijenosa porezne obveze za isporuke igraćih konzola kako bi se spriječio gubitak prihoda od PDV-a za javni proračun. 
            
            
               (8)Latviji bi stoga trebalo u ograničenom trajanju odobriti primjenu mehanizma prijenosa porezne obveze na isporuke igraćih konzola. 
            
            
               (9)Odstupanje nema negativnih učinaka na vlastita sredstva Unije koja proizlaze iz   PDV-a, 
            
         
         
            
               DONIJELO JE OVU ODLUKU: 
            
            
               Članak 1.
            
            
               Odstupajući od članka 193. Direktive 2006/112/EZ Latviji se odobrava određivanje primatelja isporuke kao osobe koja je poreznim tijelima dužna platiti PDV za isporuke igraćih konzola. 
            
            
               Članak 2.
            
            
               Ova Odluka proizvodi učinke od dana priopćenja.
            
            
               Ova Odluka prestaje važiti 31. prosinca 2018.
            
            
               Članak 3.
            
            
               Ova je Odluka upućena Republici Latviji.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        Vidjeti popis obavijesti Odbora za PDV: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  
                        SL L 347, 11.12.2006., str. 1.